נתוני התחנה המטאורולוגית יקנעם עלית- עמק יזרעאל מנפצים את המיתוס לפיו חווינו חורף גשום. מהנתונים עולה כי החורף היה גשום רק במעט מהממוצע הרב שנתי. האשמים: חודשים דצמבר ומרץ שהיו שחונים.
חדשות YCOM: התחנה המטאורולוגית יקנעם עלית ועמק יזרעאל שחררה השבוע את סיכום המשקעים לחורף זה ובשלב זה, למרות התחושה כי החורף האחרון היה גשום במיוחד, המספרים מראים משהו אחר. עד כה נמדדו בתחנה 669.6 מ”מ גשם כשהממוצע השנתי הינו 655 מ”מ, משמע 2% בלבד מעל לממוצע השנתי. אמנם נותר לראות כמה גשמים ירדו במאי, אך מדובר בחודש בו כמות המשקעים היא זניחה ועומדת על 4 מ”מ בממוצע שנתי, כך שאין לצפות כי כמות המשקעים הסופית תהיה גבוהה מ 3.5% מהממוצע השנתי.
הקישון מוצף. צילום: רונן צומר.
על פי מדידות התחנה, התוצאות המאכזבות הן תוצאה של שני חודשים שחונים במהלך החורף, דצמבר ומרץ. מדובר בשני חודשים אשר אמורים לספק משקעים רבים כשהדברים נכונים בעיקר בכל הנוגע לדצמבר. דצמבר האחרון היה שחון במיוחד עם 34.1 מ”מ בלבד וזאת לעומת 153 מ”מ בממוצע שנתי, מדובר בכמות העומדת על 22% מהממוצע השנתי בלבד. גם מרץ לא היה גשום ונרשמו בו 19.6 מ”מ גשם בלבד המהווים 27% מהממוצע השנתי העומד על 72 מ”מ.
מהנתונים עולה כי בספטמבר ירדו ביקנעם 2.2 מ”מ גשם המהווים 220% מהכמות הממוצעת העומדת על מילימטר אחד, באוקטובר נמדדו 52.9 מ”מ לעומת 33 מ”מ בממוצע רב שנתי המהווים 160% ואילו נובמבר נמדדו 135.4 מ”מ גשם לעומת 86 מ”מ בממוצע רב שנתי המהווים 157% אחוזים מהכמות הממוצעת. כמויות משקעים בינואר היו גם הן מעל הממוצע ועמדו על 172.8 מ”מ גשם שמהווים 109% מהממוצע החודשי. בפברואר נרשמו 174.1 מ”מ לעומת 125 בממוצע רב שנתי המהווים 139% ובאפריל נמדדו 78.5 מ”מ המהווים 356% לעומת 22 מ”מ בממוצע.